Video: Vragmotor geplunder ná N1-ongelukSkermskoot uit die video ŉ Video van ŉ vragmotor van Leon van Vuuren Bulk Carriers wat geplunder word ná ŉ ongeluk, maak groot opslae op sosiale media. Leon van Vuuren, besturende direkteur van die maatskappy, het Dinsdag aan Maroela Media bevestig die ongeluk het verlede Donderdag omstreeks 03:00 op die N1 tussen Drie Susters en Murraysburg in die Wes-Kaap plaasgevind. Mense van die omgewing het die vragmotor begin plunder en selfs van die plastiekseile, wat die vrag beskerm het, oopgeskeur. “Slegs sowat een derde van die vrag het behoue gebly,” het Van Vuuren gesê. Die vragmotor het lekkergoed in die agterste wa en onder andere mieliemeel en stampmielies in die voorste wa vervoer. Hy sê die agterste wa is die ergste geplunder. Sy personeellede het die plunderaars probeer keer, maar hulle is aangerand. In die video wat op sosiale media versprei word wil dit voorkom of een persoon, wat ŉ polisiebaadjie met glimstrepe dra, die plunderaars bystaan. Kapt. Bernadine Steyn, woordvoerder van die polisie in die Wes-Kaap, ontken dit egter ten sterkste. “Daar was drie polisiebeamptes op die toneel,” het Steyn aan Maroela Media gesê. “Die polisiebeamptes wou die persone verhoed om die vrag te plunder, maar hulle is self aangerand.” Sy sê die polisiebeamptes het geringe beserings opgedoen. Van Vuuren het bygevoeg sy drywers bestuur gewoonlik twee-twee saam sodat hulle nie langs die pad hoef te oornag nie. “Die vragmotorbestuurders kan, veral op die N1 tussen Colesberg en Laingsburg, nie meer net langs die pad aftrek om te slaap nie,” het hy gesê. “Daar is sindikate wat dan op die vragmotor toeslaan, die seile oopsny en die vrag steel.” Sy bestuurder het snye en skrape opgedoen tydens die ongeluk en sterk aan by die huis.